RÅDETS UDTALELSE af 1. december 1998 om Danmarks konvergensprogram 1998-2005 (1999/C 3/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 1 og 2,

under henvisning til Kommissionens henstilling, og

efter høring af Det Monetære Udvalg -

AFGIVET FØLGENDE UDTALELSE:

Den 1. december 1998 undersøgte Rådet konvergensprogrammet for Danmark, som dækker perioden 1998-2005. I programmet forventes der et budgetoverskud på 2,6 % af BNP i 2001 og 3,5 % af BNP i 2005. Rådet finder det hensigtsmæssigt, at programmet fokuserer på budgetkonsolidering understøttet af en fortsat strukturreform. Rådet finder endvidere, at programmet er i overensstemmelse med de overordnede retningslinjer for den økonomiske politik.

Programmet er baseret på en makroøkonomisk prognose, der viser en opremsning i de senere års stærke indenlandske efterspørgselsledede vækst hen imod en realvækst i BNP på lidt over 2 % mod slutningen af fremskrivningsperioden. For at det makroøkonomiske scenario kan blive realiseret, og på baggrund af den høje kapacitetsudnyttelse og det stramme arbejdsmarked i Danmark, er det vigtigt med en fortsat vækst i udbuddet af arbejdskraft gennem arbejdsmarkedsreformer. Rådet konstaterer, at vækstscenariet forekommer realistisk, men blandt andet forudsætter en fortsat reform af udbudssiden i den danske økonomi.

Med hensyn til inflationen opfylder Danmark fortsat konvergenskriteriet med en vis margen. Den faste valutakurs i forhold til euro er en vigtig forudsætning for at fastholde forventningerne om en lav inflation. Den underliggende prisstigningstakt er imidlertid helt klart taget til i løbet af 1998, og eftersom Danmark ligger langt fremme i konjunkturcyklen, og fordi der er tale om et stramt arbejdsmarked, er der knyttet risici til udsigterne for den fremtidige inflation. Eventuelle inflationstrusler bør dæmpes gennem finanspolitikken og frem for alt gennem yderligere strukturforbedringer på arbejdsmarkedet.

Danmark har i længere tid opfyldt konvergenskriteriet for den lange rente. Dette understreger den tillid, markederne har til valutakursmålet for den danske pengepolitik. Rådet konstaterer med tilfredshed, at Danmarks deltagelse i ERM2 vil give Danmark lejlighed til yderligere at styrke troværdigheden af landets pengepolitik.

Rådet ser positivt på programmets strategi for en forøgelse af det offentlige budgetoverskud i prognoseperioden hen imod et overskud på 2,6 % af BNP i 2001 og 3,5 % af BNP i 2005. Dette vil blive nået gennem en moderat lempelse af skattebyrden, som mere end opvejes af en reduktion i de primære udgifter og reducerede nettorentebetalinger. I den forbindelse mener Rådet, at der er behov for en nøje overvågning af de offentlige udgifter.

Rådet konstaterer, at den offentlige bruttogældskvote i Danmark forventes at falde til under 60 % i 1998. Rådet glæder sig over den forventede yderligere reduktion af bruttogældskvoten til under 40 % af BNP senest i 2005. Rådet konstaterer med tilfredshed, at reduktionen af bruttogældskvoten vil blive opnået gennem store overskud på den primære balance.

Rådet konstaterer med tilfredshed, at Danmarks nuværende underliggende budgetstilling allerede er i overensstemmelse med kravene i stabilitets- og vækstpagten. Programmet forventer yderligere forbedringer i det offentlige overskud, hvorved sikkerhedsmargenen udvides, således at de forholdsvis brede, automatiske stabilisatorer i Danmark får mulighed for at fungere. Da Danmark ikke deltager i den fælles valuta, kan en sådan bred sikkerhedsmargen være ønskelig.

Rådet ser positivt på strukturreformerne i programmet. Skattereformen, som vil blive gennemført i perioden 1999-2002, forventes at øge den private opsparing og mindske skævhederne i det nuværende skattesystem. Arbejdsmarkedsreformen, som regeringen allerede har fremlagt, vil være af afgørende betydning for en yderligere forbedring af arbejdsmarkedets funktion. Rådet tilskynder den danske regering til at træffe yderligere foranstaltninger, hvis de foreslåede reformer skulle vise sig ikke at være tilstrækkelige.

(1) EFT L 209 af 2.8.1997, s. 1.